क’क्राझार, 25 दिसेम्बर 2020 : हादोरनि रैखाथिनि थाखाय जिउ गोमाबाय आरोबाव साथाम CRPF रौनिया। चेन्ट्रेल कास्मिर जिल्लानि सिङाव थानाय एबा श्रीनगर सिमना साखाथियाव थानाय गान्देरबलआव थांनाय बृहष्पतिबारखालि ग्रेनेडजों गाग्लोबजानायाव साथाम CRPF रौनियाआ गोब्राबै जोखोम जादोंमोन। बेनि गेजेराव दंमोन आसामनि धेमाजि जिल्लानि सिलाफोथार सिसिबर गामिनि 25 बोसोर बैसोनि मृतन्जय चेटियाआबो। खुगा बाहागोआव गोब्राबै जोखोम मोननाय मृतन्जय चेटियाआ देहा फाहामसालियाव जिउ गोमायो। मख’नो गोनांदि, सिसिबर गामिनि थागिबि बिफा‌ सबिलाल चेटिया आरो बिमा सन्दिका चेटियानि आंगो फिसाज्ला मृतन्जय चेटियाआ थांनाय 2017 माइथायनि मार्च दानाव CRPF आव जयेन जादोंमोन।